**Nopți de brumar**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Sunt zilele mai scurte și mai crețe,

Umblă în ghete lungi și pardesiu

Au gust amar de mere pădurețe,

Iar seara-mi pare-un veșted sacagiu

Turnând pe streșini apă cu găleata

Și întuneric rece cu mănuși,

Le tremură copacilor cravata

Și bat cu crengile-nghețate-n uși.

Eu mă ascund sub cuvertura groasă

Și strâng în brațe perna pân-o rup,

Gândidu-mă la vin de tămâioasă

Pe care-l gust de pe fragilu'-ți trup.

- Sunt nopţile mai lungi şi mai încete,

Umblă desculţe prin alcovul cald,

Îşi scutură poemele din plete

Şi-mi toarn-absint în cupa de smarald.

De-ai şti ce vânt îmi bate în fereastră...

L-o fi atras poemul meu amar

Scris pe-un album de catifea albastră

Sau degetul oprit pe minutar?

Opreşte clipa asta pentru mine,

Şi-apoi, te rog, încearcă să descui

Misterele acestea feminine

Ce le-am ascuns de ochii orişicui.

Ioan Grigoraș Liliana Trif